建炎丞相成國呂忠穆公退老堂
作者：鄭望之
朝代：宋

paragraphs: 熙陵嘗賦釣魚篇，意屬磻溪舊所傳。
治世代天今六相，中興扶日跨羣賢。
已栽桃李滿天下，更卜林泉占海邊。
不似東山攜妓女，一觴一詠度長年。
一從奉得去年書，報道江山已定居。
應料于今台岳畔，還同自昔輞川圖。
君臣終始如公少，將相聲名自古無。
何日雍容陪杖屨，松風山徑竹籃輿。